作者:元稹
標題:春餘遣興
內容:春去日漸遲，庭空草偏長。餘英間初實，雪絮縈蛛網。好鳥多息陰，新篁已成響。簾開斜照入，樹褭遊絲上。絕跡念物閑，良時契心賞。單衣頗新綽，虛室複清敞。置酒奉親賓，樹萱自怡養。笑倚連枝花，恭扶瑞藤杖。步屟恣優遊，望山多氣象。雲葉遙卷舒，風裾動蕭爽。簪纓固煩雜，江海徒浩蕩。野馬籠赤霄，無由負羈鞅。